রাঁচিতে মাদার টেরিজার মিশনারিজ অফ চ্যারিটির নির্মল হৃদয় থেকে বিক্রি হয়ে যাওয়া চারটি শিশুর তিনটিকে উদ্ধার করেছে পুলিশ। গত এক বছরে যে চারটি শিশুকে বিক্রি করা হয়েছে, তাদের সবাই নির্মল হৃদয়ের। রাঁচির জেল রোডের নির্মল হৃদয় থেকে বিক্রি হওয়া তিনটি শিশুকে সরকারি হোমে পাঠানো হয়েছে। চতুর্থ শিশুর খোঁজ চলছে। ধৃত সিস্টার কনসালিয়া ও অনিমা ইন্দওয়ার নামে এক কর্মীকে জেরা করে তৃতীয় শিশুটিকে পাওয়া যায় ঝাড়খণ্ডেরই সিমডেগা থেকে। রাঁচির সিনিয়র পুলিশ সুপার অনীশ গুপ্তা জানান, জিজ্ঞাসাবাদের জন্য কয়েকজনকে আটক করা হয়েছে। এ মাসের গোড়ায় নির্মল হৃদয়ের এক সন্ন্যাসিনী ও আশ্রমের ইন-চার্জ গ্রেফতার হওয়ার পরেই খবরটি জানাজানি হয়। উত্তরপ্রদেশের রূপা বর্মা রাঁচির শিশুকল্যাণ কমিটির কাছে অভিযোগ করেছিলেন, ১ লাখ ২০ হাজার টাকায় একটি শিশুকে কেনার পরেও তাঁর কাছ থেকে তাকে কেড়ে নেওয়া হয়েছে। ৮ জুলাই মোরাবাদি এলাকা থেকে উদ্ধার করা হয়েছে আরও একটি শিশুকে। অন্যদিকে, রোমান ক্যাথলিক চার্চ নির্মল হৃদয়ের পাশে দাঁড়িয়েছে। তাদের বক্তব্য, ১৯৫৯ সাল থেকে সেবা করছেন এমন সন্ন্যাসিনীদের কাছ থেকে জোর করে বয়ান নেওয়া হচ্ছে।